প্রকল্পের পরিচালক প্রকৌশলী খায়ের আহমদ মজুমদার বলেন, প্রিপেইড মিটার হবে গ্রাহক বান্ধব। যতটুকু গ্রাহক বান্ধব করা যায়- সবটুকুই আমরা করবো। বর্তমানে দুই চুলার জন্য একজন গ্রাহককে সাড়ে ছয়শ’ টাকা করে বিল দিতে হচ্ছে। প্রিপেইড মিটার বসানো হলে এক মিটারে ৪০০ টাকার বেশি আসবে না। কার্ডটি হবে স্মার্ট কার্ডের মতো। কার্ডে একজন গ্রাহক ২০০ টাকা থেকে ইচ্ছে মতো রিচার্জ করতে পারবেন। কেউ যদি মনে করেন তিনি কার্ডে ২ হাজার টাকাও ঢুকিয়ে রাখতে পারবেন। কার্ডটি মিটারের সামনে ধরলেই অটো রিচার্জ হয়ে যাবে। প্রথমে নাসিরাবাদ হাউজিং সোসাইটি এবং খুলশী থেকেই পাইলট প্রকল্পের কাজ শুরু হবে। গ্রাহকদের কার্ড রিচার্জের জন্য আমরা ব্যাংকে বুথ করবো। এছাড়াও আমাদের অফিসেও কার্ড রিচার্জের বুথ থাকবে। গ্রাহকরা ইচ্ছে মতো কার্ড রিচার্জ করতে পারবেন। এছাড়াও বিদ্যুতের প্রিপেইড মিটারের মতো গ্যাসের ক্ষেত্রেও কার্ডের টাকা শেষ হয়ে গেলে গ্রাহকরা একদিন গ্যাস ব্যবহার করতে পারবেন। পরদিন কার্ড রিচার্জ করার সাথে সাথে ঐ টাকা কেটে নেয়া হবে। বিশ্লেষকদের মতে, এই সিদ্ধান্ত বাস্তবায়িত হলে একদিকে যেমন গ্যাস ব্যবহারে শৃঙ্খলা আসবে, অন্যদিকে সম্ভাবনা তৈরী হবে নতুন সংযোগ দেয়ার। চট্টগ্রামে আবাসিক ও বাণিজ্যিক মিলে গ্যাসের গ্রাহক আছে প্রায় ছয় লাখ। আর নতুন সংযোগের জন্য আবেদন জমা আছে বিশ হাজারেরও বেশী। প্রকল্প অফিস থেকে জানা গেছে, প্রকল্পটির সম্ভাব্য ব্যয় ধরা হয়েছে ২৪৬ কোটি ৫৬ লাখ টাকা। এর মধ্যে জাইকা দেবে ১৫৪ কোটি টাকা, বাকিটা সরকার ও কর্ণফুলীর তহবিল থেকে ব্যয় হবে। ২০১৪ সালের ডিসেম্বরে প্রকল্পটি একনেকে পাস হয়। ২০১৮ সালের জুন পর্যন্ত প্রকল্পটির মেয়াদ আছে। সূত্র : দৈনিক আজদী।